Nuwe rol wink vir Jerome by Westelike Provinsie - Sport - Republikein
Monday, May 20th, 20:00:25
Nuwe rol wink vir Jerome by Westelike Provinsie
Leighton Koopman - Jerome Paarwater kan straks binnekort as die nuwe hoofafrigter van die Westelike Provinsie se SuperSport-uitdaagspan aangewys word.
Ofskoon dit nog nie amptelik is nie, het Rapport betroubaar verneem dat Paarwater by John Dobson sal oorneem.
Dobson het die span die afgelope paar seisoene met groot sukses gebrei, maar word glo geoormerk om vanjaar 'n groter rol in die Stormers se Superrugby-veldtog te vervul.
Die uitdaagspan word gebruik om die volgende geslag spelers vir die Curriebeker-reeks te ontwikkel, terwyl dit ook 'n voederspan vir die Superreeks is.
Paarwater is die WP se o.21-afrigter en die meeste van die spelers wat die Streeptruie in die SuperSport-uitdaagreeks verteenwoordig, sal vertroud wees met hom.
Die verandering kom met die WP wat tans onder groot druk is wat sy afrigterskorps betref.
Nie eens die Stormers se Super-bestuur is al amptelik bevestig nie met die span wat vandeesweek hul jaarlikse voorseisoense oefenkamp in Hermanus hou.
Die onsekerheid is glo weens die onduidelikheid oor wat vorentoe die Nieu-Seelandse hulpafrigter Paul Feeney se rol by die WP gaan wees.
Paarwater, 'n voormalige Vodacombeker-afrigter van die WP, sal glo met Nazeem Adams, Chris October en Rito Hlungwani die leisels van die SuperSport-uitdaagspan oorneem. Adams, hoofafrigter van die WP se o.19's, sal straks die agterlyn brei met Hlungwani, 'n voormalige WP-slot, wat met die voorspelers hulp sal verleen. October sal glo na die verdediging kyk.
Dis straks die eerste WP-span waarvan die afrigter vanjaar verander nadat die unie verlede seisoen 'n omvattende onafhanklike ondersoek rondom 'n afrigters-kwessie laat doen het.
Daar was die afgelope paar maande groot verwarring rondom die rolle van verskeie afrigters in die unie, maar die WP behoort eersdaags duidelikheid rondom al sy afrigters te gee.